runetrust/blame-folketinget-dk huggingface dataset:
Mads Fuglede (V), 2023-02-09:
Tak for ordet.
Jeg har været med til i en række omgange at skærpe reglerne for mulighederne for eller adgangen til statsborgerskab i Danmark, og foranlediget af det, hr. Mikkel Bjørn lige rejste før, vil jeg sige, at vi i de forhandlinger ofte har givet udtryk for, at det kunne være vigtigt at have en personlig samtale.
Det var noget, vi faktisk var interesseret i.
Jeg har altid tænkt over det her med dansk statsborgerskab, som jo er noget meget, meget særligt at opnå, og tænkt på, hvordan man laver den der balance, der skal findes i adgangen til Danmark som statsborger, på den mest rigtige facon.
Der er sådan en lignelse af Kafka, som jeg tit har tænkt på, og som hedder »Foran loven«.
Den handler om en mand fra landet, der kommer ind til byen, og her vil han gerne have adgang til loven.
Jeg tror ikke helt, Kafka ved, hvad han mener med loven, men det fine ved Kafka er jo, at det ikke er altid, man helt ved, hvad halvdelen af det, han skriver, egentlig betyder, og så kan man jo selv lægge en masse i det.
Måske er det adgang til statsborgerskab, han taler om.
Men manden kommer til porten, hvor han møder en dørvogter, der siger til ham: Du må gerne kigge ind, men du må ikke komme ind, ikke lige nu.
Det kan godt være, du må komme ind på et tidspunkt; det kan jeg ikke sådan lige afgøre her og nu.
Men du skal vide, at hvis du forsøger at gå forbi mig, er jeg meget, meget magtfuld.
Der sidder manden så i mange år, og han forsøger alt muligt for at komme ind igennem porten.
Han forsøger også på et tidspunkt at bestikke dørvogteren.
Det får han ikke meget ud af, andet end at dørvogteren modtager bestikkelsen.
Han bliver gammel, han sidder på stolen, han kommer aldrig ind over tærsklen til loven, og til sidst dør han.
Jeg har altid tænkt over den her lignelse, og at hvis man skal have adgang til noget af det mest dyrebare, vi har, nemlig et dansk statsborgerskab, er det vigtigt, at det ikke bare er noget, vi giver pr. automatik.
Man lever op til nogle kriterier, og hvis man lever op til de kriterier, men senere forbryder sig mod de kriterier, skal man selvfølgelig også ved dom kunne miste sit danske statsborgerskab igen – den gave, det er at få adgang til Danmark.
Men det skal som sagt heller ikke være noget, der er helt uopnåeligt.
Det glæder mig, at der er så mange mennesker, mere end 1.200, der har bevist, at de vil Danmark i et sådant omfang, at de har taget vores sprog til sig, at de engagerer sig i det danske samfund, og at de har bestået en indfødsretsprøve.
Og vi skal være stolte af, at der er så mange, der gør sig fortjent til permanent at være en del af noget af det dyrebareste, vi har, nemlig det danske fællesskab, og blive danske statsborgere.
Jeg vil med de ord gerne runde af og sige, at jeg ønsker alle de nye statsborgere velkommen og hjerteligt tillykke, og jeg håber, at I forstår at indrette jer efter de værdier, vi har her, ellers er det jo en misforståelse at give jer statsborgerskab.
Men I har gjort jer fortjent til det, og jeg håber, at I bliver en stor gave for det danske samfund som mange før jer.
Tillykke med det, og tak for ordet.
Mikkel Bjørn (DF), 2023-02-09:
Tak for talen til ordføreren.
Jeg er glad for at høre, at Venstre også er positivt indstillet over for det her med individuelle personlige samtaler.
Det ville jo unægtelig også sætte – hvis det er den model, vi skal køre med – et pres på vores behandling af indfødsretsansøgninger i Indfødsretsudvalget, og det ville også betyde, at vi ikke ville kunne tildele så mange statsborgerskaber hvert eneste år, som vi gør i øjeblikket.
Mener ordføreren i tråd med Dansk Folkeparti, at det er uansvarligt at tildele flere tusinde statsborgerskaber hvert eneste år til folk?
Mads Fuglede (V), 2023-02-09:
Vi har tidligere haft det sådan, at der var en slags samtaler forbundet med det at få statsborgerskab i Danmark, og jeg har altid ment, at den del, der handler om at få afdækket, hvad folk egentlig har af værdier, var meget vigtig.
Og den prøve, vi laver nu, tror jeg egentlig ikke er det bedste redskab til det, og derfor har vi i Venstre ment, at man i hvert fald skal afsøge det, man gør, i både Schweiz og Østrig, nemlig at man har samtaler for at finde ud af, om ansøgeren egentlig har forstået, hvad det er for nogle værdier, man skal tage til sig for at blive dansk statsborger.
For ét er at blive dansk statsborger på papiret; noget andet er at blive det i hjertet – som en kær tidligere kollega i Venstre altid sagde.
Anders Kronborg (S), 2023-02-09:
I Socialdemokratiet er vi altid villige til at tage gode drøftelser om, hvordan man forbedrer sagsbehandlingen i Indfødsretsudvalget.
Nu er jeg selv ny i Indfødsretsudvalget, og min egen personlige vurdering i forhold til de sager, som er behandlet, er, at der er blevet brugt utrolig lang tid på sagerne og der ligger et meget, meget grundigt materiale bag sagerne.
Jeg vil sige, at i forhold til de personer, som jeg har vurderet – og jeg understreger, at der jo er tale om tavshedspligt her, så vi kan ikke gå ind i de enkelte sager – har jeg ikke været i tvivl om, hvem jeg kunne være med til at give statsborgerskab, og hvem jeg ikke kunne være med til at give statsborgerskab.
Det er klart, at jeg ville være meget, meget i tvivl, hvis vi lige pludselig kom ud i anonymiserede sager, hvilket formanden for Indfødsretsudvalget også gør opmærksom på kan være en udfordring, hvor vi ikke længere kan se, hvem der egentlig er tale om.
Så ville vi ikke have mulighed for at få en dialog med borgeren.
Og hvis der er noget i sagsbehandlingen, hvor borgeren kan se, at han eller hun er behandlet uretmæssigt, ville de ikke kunne tage kontakt til medlemmer af Indfødsretsudvalget.
Det synes jeg vil være en glidebane, og derfor er jeg glad for, at formanden bakker op om den linje, at der ikke skal være anonymisering i sagsbehandlingen.
Tusind tak, formand, for at få ordet.
Jeg synes jo i virkeligheden, at vi her i dag står med en af de allerfornemste sager.
For noget af det allerfornemste at få er jo et dansk pas.
Vi skal behandle lovforslaget om, at indfødsret skal meddeles, hvori det fastslås, at 1.216 personer meddeles dansk statsborgerskab.
I Socialdemokratiet kan vi følge den indstilling og støtte det lovforslag, der ligger, og som Socialdemokratiets indfødsretsordfører vil jeg også, nu når jeg har ordet, benytte lejligheden til at takke mine kollegaer i Indfødsretsudvalget for den start, vi har fået.
Det er jo et arbejde, som er belagt med en del tavshedspligt, så vi kan selvfølgelig ikke sige så meget her fra Folketingets talerstol, men jeg forventer, at der også kommer nogle spændende debatter fremover i forbindelse med hele det arbejde med at give dansk statsborgerskab.
Noget af det, jeg selv har bemærket, og som jeg synes giver en rigtig god retsfølelse, er, at borgere kan henvende sig direkte til folketingsmedlemmer, så man kan få en god debat med disse borgere.
Det vil naturligvis ikke være muligt, hvis man gør statsborgerskabssager anonyme.
Så vil man som borger ikke have mulighed for at henvende sig direkte til et folketingsmedlem.
Det synes jeg er utrolig vigtigt at man kan.
Med de ord vil jeg sige, at Socialdemokratiet kan støtte det, der ligger i lovforslaget her.
Jeg ser selv rigtig meget frem til også at se de mange borgere tage del i ceremonierne omkring dansk statsborgerskab.
Det er jo noget, der normalt vækker utrolig stor glæde, og som også vidner om, hvor unikt et dansk statsborgerskab er.
Mette Thiesen (DF), 2023-02-09:
Jeg kommer også til at stille et spørgsmål til ministeren senere, kan jeg godt løfte sløret for, for ministeren kom med nogle lidt specielle udtalelser i går om Socialdemokratiets tilgang til udlændingepolitik, men jeg kunne også godt tænke mig at høre ordføreren om noget.
Nu var jeg i spørgetiden med justitsministeren i går inde på noget i forhold til en, som muligvis har fået dansk statsborgerskab, og som har begået nogle meget, meget grove forbrydelser.
Hvad er Socialdemokratiets holdning til, at der bliver uddelt så mange statsborgerskaber, som der gør, også til rigtig mange, som aldrig burde have haft det, og mener Socialdemokratiet ikke også, at hvis man begår meget grove forbrydelser og man har fået tildelt statsborgerskab ved lov, skal man selvfølgelig også kunne fratages det igen, så vedkommende kan blive udvist?
Anders Kronborg (S), 2023-02-09:
Jeg må indrømme, at jeg ikke har nået at læse de udtalelser, som ministeren er kommet med i går, men jeg kan forstå, at fru Mette Thiesen vil stille ministeren spørgsmålet her på talerstolen, og der synes jeg, det er mest relevant, at ministeren selv forklarer egne udtalelser.
Jeg kunne også forestille mig, at det ikke alene er for Socialdemokratiet, ministeren har talt, men for en samlet regering, når han udtaler sig som minister.
Jeg vil sige det sådan helt grundlæggende, at man aldrig nogen sinde skal kunne trække et dansk statsborgerskab i en automat, og det var også derfor, at jeg understregede rosen til Indfødsretsudvalget, hvor jeg faktisk oplever, at sagerne vedrørende de borgere, der i givet fald skal have dispensation, bliver behandlet meget, meget grundigt.
Kravene er jo blevet strammet generelt i 2021, og der er mulighed for, hvis man vel at mærke er til fare og gør noget meget groft, at vedkommende kan få frataget det danske statsborgerskab.
Men jeg vil sige det sådan til fru Mette Thiesen, at vores tilgang er, at vi skal være meget grundige i forhold til den behandling, som der ligger i forhold til et dansk statsborgerskab.
Det er også derfor, at jeg her på talerstolen glæder mig over, at dem, der får tildelt dansk statsborgerskab, rigtig gerne vil Danmark.
Det er min vurdering.
Mette Thiesen (DF), 2023-02-09:
Tusind tak, formand.
Tak til ordføreren for svaret.
Jeg og Dansk Folkeparti er sådan set meget, meget indstillet på, at man netop ikke laver de her store bunkebryllupper, hvor man giver en masse statsborgerskaber, men at man laver det individuelt, som det egentlig var tiltænkt.
Men ordføreren svarede bare ikke på mit andet spørgsmål.
Mener ordføreren og mener Socialdemokratiet ikke, at hvis man har fået tildelt statsborgerskab ved lov og så begår meget grove forbrydelser, så skal man selvfølgelig have frataget det statsborgerskab igen og ud af Danmark?
Anders Kronborg (S), 2023-02-09:
Som jeg har læst det, er det jo rent faktisk også tilfældet i meget grove tilfælde, altså at der er blevet frataget danske statsborgerskaber.
Jeg synes, at det beror på en drøftelse i forhold til kategorien grove forbrydelser, for hvad er det?
Nu er det jo konkrete udtalelser fra ministerens side, som fru Mette Thiesen henviser til, så jeg synes i virkeligheden, at det er ministeren, der skal svare på den del.
Mikkel Bjørn (DF), 2023-02-09:
Tak for det.
Jeg vil også godt selv takke ordføreren for det gode samarbejde, vi har i Indfødsretsudvalget, og jeg er rigtig glad for, at vi også deler synspunkt i forhold til det her med anonyme ansøgninger som en uholdbar løsning.
Noget af det, jeg godt kunne tænke mig at tage fat på, er, at jeg jo har fået en del kritik for min stadfæstelse af, at det er nødvendigt for os i Indfødsretsudvalget at tage udgangspunkt i nogle overordnede erfaringsparametre, når vi skal bedømme ansøgninger i Indfødsretsudvalget.
Og jeg har samtidig også slået på tromme for en langt mere individuel behandling, hvor vi behandler folk individuelt ved samtaler.
Det morsomme er jo, at noget af det, jeg netop er blevet skældt ud for, er derved ikke at lave en individuel behandling.
De samme folk, der slår på tromme for en individuel behandling, er også dem, der taler om, at vi skal have nogle objektive kriterier for at kunne give statsborgerskab, og det stikker jo lidt i hver sin retning.
Så det, jeg er nysgerrig efter at høre ordførerens mening om, er: Hvad er Socialdemokratiets holdning til en langt mere individuel sagsbehandling af indfødsretsansøgninger?
Vil Socialdemokratiet bakke op om, at vi eventuelt får en samtaleordning a la den, man har i Schweiz, hvor man har folk inde til en personlig samtale?
Nu havde jeg en debat med udlændinge- og integrationsministeren i går omkring det her med, at Sverige på få år har tildelt over 100.000 mennesker statsborgerskab.
Derfor er jeg lidt nysgerrig på, hvad Venstres holdning er til at begrænse muligheden for efterkommeres privilegerede adgang til dansk statsborgerskab, for det bliver et problem i Danmark inden for en årrække, at flere hundredtusinde mennesker på få år har fået svensk statsborgerskab og dermed privilegeret adgang til dansk statsborgerskab i Danmark.
Mads Fuglede (V), 2023-02-09:
Venstres holdning er, at vi ikke skal gøre noget af det, svenskerne gør.
Man kan få svensk statsborgerskab uden at lære sig svensk; man skal ikke rigtig gøre noget sådan videre for at blive svensk statsborger andet end at vente længe nok.
Det spor skal vi da ikke gå ned ad.
Sverige er et land, som nærmest time for time for tiden er i gang med at tilegne sig vores udlændingepolitik – den, som Venstre har stået for i en årrække – og det ønsker jeg da svenskerne tillykke med, for det er den eneste rigtige vej at gå.
Mohammad Rona (M), 2023-02-09:
Jeg kan sige to ting.
Først og fremmest kan jeg huske, at dengang mine forældre fik statsborgerskab, var de faktisk oppe til en samtale hos politiet, for det gjorde man dengang, og det har sådan set været fint.
Jeg har ikke noget imod, at man kører de her samtaler.
Det, jeg gerne vil sætte spørgsmålstegn ved, er selvfølgelig det med ressourcer, økonomi, og hvem der skal afholde de her samtaler, og alle de her ting.
Men jeg ser det da gerne, hvis hr. Mikkel Bjørn har et konkret forslag til, hvordan man kan gøre det.
Mikkel Bjørn (DF), 2023-02-09:
Ja, det er nok der, vi ender med at skille os i sidste ende, for det er klart, at det her jo vil sætte nogle begrænsninger for, hvor mange statsborgerskaber vi vil kunne give.
På det første lovforslag om indfødsret var det kun ti personer, der fik tildelt statsborgerskab, og der syntes man dengang, at det var mange personer.
I dag tildeler vi tusindvis, og det synes vi selvfølgelig i Dansk Folkeparti er dybt uansvarligt.
Mohammad Rona (M), 2023-02-09:
Ja, altså, de 1.216 mennesker, der er på det her lovforslag, har jo lidt ligesom mine egne forældre gjort sig fortjent til at komme på lovforslaget og har gjort en indsats og har forhåbentlig taget de danske værdier til sig – ud over job, beskæftigelse, uddannelse og alle de her ting.
Så det er sådan set mit svar på det.
Rosa Lund (EL), 2023-02-09:
Tak for det, og tak for talen, og egentlig også tak for lige at bringe ind i debatten, hvad det faktisk betyder at få et dansk statsborgerskab.
Når man har hørt debatten indtil nu, lyder det jo, som om det er noget, der hænger på træerne, og som man bare lige kan gå ud og plukke, og så er man dansk statsborger.
Mit spørgsmål til Moderaterne er, hvad I mener om den indfødsretsaftale, der ligger nu.
Altså, er det for nemt eller for svært at blive dansk statsborger jævnfør den nuværende aftale?
Mohammad Rona (M), 2023-02-09:
Jeg synes ikke, det er for nemt, og jeg synes heller ikke, det er for svært.
Jeg synes, at den indfødsretsaftale med de krav og med de paragraffer, der ligger nu, sådan set er passende.
Så jeg har ingen intentioner om at lave om på noget af det.
Rosa Lund (EL), 2023-02-09:
Tak for det.
Det er jo altid spændende med nye partier, hvordan de stiller sig til eksisterende aftaler og selvfølgelig også til meget principielle ting som f.eks. det at få et statsborgerskab.
Jeg må dog sige, at det kommer lidt bag på mig, når jeg kigger på resten af Moderaternes udlændingepolitik, at man ikke er interesseret i at ændre på kriterierne for at blive dansk statsborger.
Men tak for svaret.
Peter Kofod (DF), 2023-02-09:
Tak for det, og tak for ordførertalen.
Jeg synes, det var meget positivt, at ordføreren sagde, at man gerne vil kigge i retning af de her samtaler – demokratisamtaler, tror jeg man kalder dem i Venstre – og ordføreren nævnte muligheden for, at man kunne tale med en politibetjent, og havde jo oplevet det delvis selv.
Jeg vil gerne vide, om det sådan er Moderaternes fasttømrede politik, at man, hvis man kunne finde en mindelig løsning på det – og der er jo også et ressourcespørgsmål – kunne forestille sig, at det var noget, alle skulle, altså til en egentlig samtale, hvor man ligesom fik slået fast, om det her er en person, som man forestiller sig lever op til kriterierne for at få dansk statsborgerskab.
Det var bare for at få en uddybning af det, tak.
Mohammad Rona (M), 2023-02-09:
Jeg skal prøve at se, om jeg kan uddybe det endnu mere.
Som jeg også sagde til hr. Mikkel Bjørn, handler det sådan set for mig og Moderaterne om, om man kan skaffe noget finansiering til det her, og hvordan det skal struktureres, og alle de her ting, inden jeg sådan kan give et entydigt svar på, om det her en god idé.
Det, jeg synes i forhold til samtaler, er jo, at den oplevelse, mine forældre og mange andre, der har fået statsborgerskab, også via samtale, i 1990'erne, har haft, faktisk har været positiv.
Så den del af det tager jeg jo sådan med mig videre nu.
Spørgsmålet er jo selvfølgelig, hvordan vi kan strikke det sammen på en smart måde, hvis det overhovedet kan give mening.
Spørgsmålet for mig er jo i forhold til ressourcer og økonomi, inden jeg bare blankt kan sige yes eller no – beklager sproget.
Peter Kofod (DF), 2023-02-09:
Jeg synes, det var et positivt svar, der kom.
Og jeg vil da foreslå ordføreren, at man simpelt hen lader egenbetalingen være det, som det måtte koste at opnå dansk indfødsret.
I dag er der jo også et gebyr, hvis man søger om statsborgerskab.
Så kunne Moderaternes ordfører forestille sig, at man simpelt hen opkrævede det, det ville koste at opnå dansk indfødsret – også hvad den samtale, det så måtte medføre, ville koste?
For så har vi jo løst problemet.
Mohammad Rona (M), 2023-02-09:
Hvis hr. Peter Kofod og jeg kunne løse problemet sådan lige her hen over en talerstol, kunne det da være ret godt.
Det kan jeg ikke svare på sådan entydigt, altså om det skal være med egenbetaling eller noget.
Men det må vi jo kigge ind i.
Jeg synes da, vi skal tage det op i Indfødsretsudvalget, og så må vi jo diskutere det der.
Tak for ordet.
Tildelingen af statsborgerskabet er en stor tillidserklæring fra samfundet, og derfor er det også helt fair, at der stilles krav til de mennesker, der ønsker at blive danske statsborgere.
Den praksis skal vi holde fast i.
I dag står jeg så på selv samme talerstol og skal det samme.
Det er surrealistisk, men samtidig suser der en stolthed igennem min krop.
Jeg kan kun takke det danske samfund for de muligheder, det har givet min familie.
Jeg kunne se, hvordan mine forældre knoklede for at lære dansk, tage en uddannelse og komme i beskæftigelse.
Ud over det havde de en oprigtig interesse i at lære dansk kultur og danske værdier at kende, for nu var Danmark deres nye land.
Jeg var 10 år gammel, da jeg første gang holdt et rødbedefarvet pas i min hånd.
Jeg husker dagen, som var det i går.
Glæden og stoltheden hos mine forældre var ikke til at tage fejl af.
De gjorde meget ud af at fortælle os børn, at nu var vi en del af det danske fællesskab, og det skulle vi værne om.
Det gjorde vi, og det gør vi stadig den dag i dag.
Jeg glæder mig til det videre arbejde i Indfødsretsudvalget, hvor vi allerede nu er begyndt at tage spændende debatter op, som skal sætte retningen for et godt samarbejde.
Til sidst vil jeg blot sige tillykke til de nye danske statsborgere.
Moderaterne bakker op.
Mette Thiesen (DF), 2023-02-09:
Tusind tak.
Jeg tænker også, at på udlændingeområdet skal man i hvert fald ikke gøre som Sverige, tværtimod.
Er ordføreren ikke enig i, at man hidtil har uddelt alt for mange statsborgerskaber – også til alt for mange mennesker, som aldrig nogen sinde burde have haft det?
Mads Fuglede (V), 2023-02-09:
Jeg vil da godt præcisere det, som fru Mette Thiesen sådan en lillebitte smule indirekte spørger til.
Jeg tror, at vi – især i en periode i 1980'erne og 1990'erne, faktisk helt frem til omkring 2015 – har uddelt alt for mange statsborgerskaber til mennesker fra Mellemøsten og Nordafrika, som ikke har et værdifællesskab med Danmark, og jeg tror, at hvis man havde haft en bedre overensstemmelse mellem de værdier, vi har her, og de værdier, de er kommet med, ville vi ikke have oplevet de mange udfordringer, vi har haft med især integration i det her land.
Mette Thiesen (DF), 2023-02-09:
Det er jeg meget enig med ordføreren i.
Det var som talt ud af min mund, og det leder også meget naturligt til det næste spørgsmål.
Lad os rette den fejl.
Lad os rette den fejl, at der er alt for mange, der har fået statsborgerskab, som aldrig burde have haft det.
Vil Venstre være med til – det vil vi i Dansk Folkeparti i hvert fald rigtig gerne – at sige, at man, hvis man får en ubetinget frihedsstraf, hvis man begår så grov kriminalitet og svigter den tillid, man har fået af Danmark ved at have fået et statsborgerskab og have fået tildelt statsborgerskab ved lov, selvfølgelig skal have frataget det her statsborgerskab igen og udvises?
Vil Venstre være med til det?
Mads Fuglede (V), 2023-02-09:
Vi har i flere omgange været med til at skærpe reglerne for, hvordan man mister dansk statsborgerskab.
Man kan nu miste det administrativt – det har vi indført – og man kan miste det ved dom, og reglerne for, hvordan man mister det ved dom, har vi skærpet.
Det skal selvfølgelig være den vej, vi går, når vi fratager mennesker dansk statsborgerskab, og det skal være en dansk domstol, der gør det på baggrund af kriterier, som vi har opstillet herinde.
Den politik synes jeg vi kan være glade for, for det er det rigtige at gøre, når folk afgørende bryder med reglerne i det her samfund.
Peter Kofod (DF), 2023-02-09:
Det skal være den vej, vi går, siger Venstres ordfører, når det handler om at fratage statsborgerskaber.
Det var i hvert fald det svar, som fru Mette Thiesen lige fik.
Jeg kunne godt tænke mig at vide, hvad Venstres forslag er til at lade det blive ved med at være den vej, vi går.
For ordføreren anerkender jo tydeligvis de problemer, der har været skabt over mange år.
Så må ordføreren og ordførerens parti jo også have nogle bud på, hvordan vi løser de problemer.
Der er jo stadig væk store uløste problemer på hele udlændinge- og integrationsområdet, så jeg kunne godt tænke mig at vide: Hvad vil Venstre?
Mads Fuglede (V), 2023-02-09:
Jeg ved, at vi i Venstre er meget tilfredse med den serie af stramninger, vi har vedtaget fra 2015 og frem i samarbejde med og med god hjælp fra bl.a. Dansk Folkeparti.
Det er egentlig der, vi oplever de største udfordringer, og selv der udsender vi i dag mange flere, end vi har gjort tidligere.
Så jeg forstår, at der er et behov for og måske også et ønske om at tale den her problemstilling op, men jeg synes tit, man i den debat glemmer, at vi er kommet rigtig langt, i forhold til hvor vi var, og at vi i dag udsender langt flere, selv om vi gerne ville udsende endnu flere, end vi har gjort tidligere, nemlig på baggrund af at danske domstole beder dem om at forlade Danmark på baggrund af handlinger, de har begået her.
Peter Kofod (DF), 2023-02-09:
Der var ikke meget svar i det.
Men jeg vil så spørge om noget andet, og det handler om EU-Domstolen.
For Venstre er jo også ifølge Venstres medlem af Europa-Parlamentet Morten Løkkegaard Danmarks mest proeuropæiske parti, og inden for de sidste uger har vi oplevet den situation, at EU-Domstolen mener, at man skal begynde at blande sig i tildelingen af danske statsborgerskaber.
Der kunne jeg godt tænke mig at vide, om Venstre i Danmark vil stå fast på, at det er noget, Folketinget forholder sig til, eller om Venstre i Danmark vil acceptere, at EU-Domstolen begynder at overtage på det her område –
måske bare en helt klar uddybning af, hvor Venstre står i det her.
Mads Fuglede (V), 2023-02-09:
Venstre står der, hvor det er vigtigt for os, at vi overholder de konventioner og overstatslige samarbejdsaftaler, som vi har indgået.
Vi er så også fuldstændig bevidste om, at der indimellem kommer – og nogle gange oftere, end vi bryder os om – domme, som går Danmark imod.
I det omfang vi har svært ved at styre det, synes jeg, det er vigtigt, at man gør det, som vi har beskrevet i regeringsgrundlaget, nemlig at vi laver et konventionseftersyn og løber en højere procesrisiko i visse sager for at fastholde det nationale krav, vi må have, for at have styr på, hvem der er i vores land.